# OBČINA PREVALJE

**Trg 2a**

**PREVALJE**

### OBČINSKI SVET

Številka: 032-0012/2018-19

Datum: 18. 12. 2020

## Z A P I S N I K

**16. redne seje Občinskega sveta Občine Prevalje, ki je bila dne 17. decembra 2020, ob 17. uri, v veliki dvorani Družbenega doma, Trg 2a, Prevalje.**

Sejo je v skladu z 19. členom Statuta Občine Prevalje (Uradno glasilo slovenskih občin, št. 70/15) in 28. členom Poslovnika Občinskega sveta Občine Prevalje (Uradno glasilo slovenskih občin, št. 1/16, 48/16, 5/2018 in 48/2019) sklical in vodil župan dr. Matija TASIČ z naslednjim predlaganim dnevnim redom:

* + - 1. Ugotovitev sklepčnosti.
			2. Potrditev dnevnega reda 16. redne seje.
			3. Pregled in potrditev zapisnika 15. redne in 9. dopisne seje.
			4. Predlog proračuna Občine Prevalje za leto 2021 - v skladu s 93. členom Poslovnika Občinskega sveta Občine Prevalje.
			5. Predlog Odloka o blaženju posledic epidemije COVID-19 – I. obravnava.
			6. Predinvesticijska zasnova projekta Športni kompleks Koroški plezalni center in Park jezero in

Investicijski program projekta Športni kompleks Koroški plezalni center in Park jezero

* + - 1. Predlog Sklepa o potrditvi Elaborata 24 – urne dežurne pogrebne službe in oblikovanje cen za leto 2020.
			2. Poslovno poročilo Javnega komunalnega podjetja LOG d.o.o. za leto 2019.
			3. Poslovno in finančno poročilo javnega zavoda Osnovne šole Franja Goloba Prevalje z enoto vrtca za leto 2019.
			4. Prenehanje Javnega zavoda Koroško višje in visokošolsko središče (JZ KOVIVIS) – Zaključno poročilo o poteku likvidacijskega postopka in predlog za razdelitev premoženja.
			5. Premoženjskopravne zadeve:
				1. Predlog Sklepa o določitvi najemnin v Občini Prevalje za leto 2021.
				2. Predlog Sklepa o določitvi vrednosti točke za izračun občinskih taks za leto 2021.
				3. Predlog Sklepa o določitvi vrednosti točke za davek od premoženja za leto 2021.
				4. Poročilo o pridobivanju nepremičnin izven Načrta o pridobivanja nepremičnega premoženja za leto 2020.
			6. Pobude in vprašanja.
			7. Razno.

Seje so se udeležili člani občinskega sveta:

1. Rafael ŠKUFCA,
2. mag. Martina RIBIČ,
3. Andrej STERMEC,
4. Marija ŠUŠEL,
5. Bernard PAČNIK,
6. Ivan BACKOVIĆ,
7. Štefan PERŠAK,
8. Boštjan GORENŠEK,
9. Stašo LODRANT (od 17.03 dalje),
10. Tatjana LADINEK,
11. Aleksandra Saša HORVAT,
12. Bogdan PUPAVAC,
13. Aleksander RISTIČ,
14. Maks PUČELJ,
15. Zdravko FAJMUT.

Opravičeno odsotni:

1. Matej PEČNIK,
2. David KAVTIČNIK.

Seje so se udeležili še:

1. Danilo VUTE, občinska uprava,
2. Emilija IVANČIČ, občinska uprava,
3. Dr. Andreja TINTA, ravnateljica OŠ Franja Goloba Prevalje,
4. Marjetica TASIČ BUKOVEC, direktorica JKP Log d.o.o.

Novinarji:

1. Alojz JAZBEC, Televizija Uršlja.

## K tč. 1

**UGOTOVITEV SKLEPČNOSTI**

Župan pove, da je na seji bilo prisotnih 14 občinskih svetnikov.

**Občinski svet Občine Prevalje ugotovi, da je 16. redna seja Občinskega sveta Občine Prevalje sklepčna.**

## K tč. 2

**POTRDITEV DNEVNEGA REDA 16. REDNE SEJE**

Župan poda točko v razpravo.

Razprave ni bilo.

V času glasovanja je bilo v dvorani 14 svetnikov. Glasovalo je 14 svetnikov.

S 14 glasovi za, 0 proti, je bil sprejet naslednji

**DNEVNI RED:**

1. Ugotovitev sklepčnosti.
2. Potrditev dnevnega reda 16. redne seje.
3. Pregled in potrditev zapisnika 15. redne in 9. dopisne seje.
4. Predlog proračuna Občine Prevalje za leto 2021 - v skladu s 93. členom Poslovnika Občinskega sveta Občine Prevalje.
5. Predlog Odloka o blaženju posledic epidemije COVID-19 – I. obravnava.
6. Predinvesticijska zasnova projekta Športni kompleks Koroški plezalni center in Park jezero in

Investicijski program projekta Športni kompleks Koroški plezalni center in Park jezero

1. Predlog Sklepa o potrditvi Elaborata 24 – urne dežurne pogrebne službe in oblikovanje cen za leto 2020.
2. Poslovno poročilo Javnega komunalnega podjetja LOG d.o.o. za leto 2019.
3. Poslovno in finančno poročilo javnega zavoda Osnovne šole Franja Goloba Prevalje z enoto vrtca za leto 2019.
4. Prenehanje Javnega zavoda Koroško višje in visokošolsko središče (JZ KOVIVIS) – Zaključno poročilo o poteku likvidacijskega postopka in predlog za razdelitev premoženja.
5. Premoženjskopravne zadeve:
	* + - 1. Predlog Sklepa o določitvi najemnin v Občini Prevalje za leto 2021.
				2. Predlog Sklepa o določitvi vrednosti točke za izračun občinskih taks za leto 2021.
				3. Predlog Sklepa o določitvi vrednosti točke za davek od premoženja za leto 2021.
				4. Poročilo o pridobivanju nepremičnin izven Načrta o pridobivanja nepremičnega premoženja za leto 2020.
6. Pobude in vprašanja.
7. Razno.

***K tč. 3***

**Pregled in potrditev zapisnika 15. redne seje** **in 9. dopisne seje**

Župan pove, da pisnih pripomb na oba zapisnika ni bilo.

Župan poda točko v razpravo.

Razprave ni bilo.

V času glasovanja je bilo v dvorani 14 svetnikov. Glasovalo je 14 svetnikov.

S 14 glasovi za, 0 proti, je bil sprejet

**SKLEP 16/1:**

**Občinski svet Občine Prevalje sprejme Zapisnik 15. redne seje Občinskega sveta Občine Prevalje.**

V času glasovanja je bilo v dvorani 14 svetnikov. Glasovalo je 14 svetnikov.

S 14 glasovi za, 0 proti, je bil sprejet

**SKLEP 16/2:**

**Občinski svet Občine Prevalje sprejme Zapisnik 9. dopisne seje Občinskega sveta Občine Prevalje.**

Seji se pridruži Stašo Lodrant ob 17.03. Prisotnih je bilo tako 15 svetnikov.

***K tč. 4***

 **Predlog proračuna Občine Prevalje za leto 2021 - v skladu s 93. členom Poslovnika Občinskega sveta Občine Prevalje**

Uvodno obrazložitev poda tajnik občine, Danilo Vute, ki pove, da je Občina Prevalje pristopila k pripravi proračuna za leto 2021 in izdala Navodila in obvestila za pripravo proračuna Občine Prevalje za leto 2021 in jih posredovala posrednim in neposrednim uporabnikom proračuna (javnim zavodom, komunalnim podjetjem, krajevnim skupnostim…). Na podlagi finančnih planov smo pripravili Predlog proračuna. Upoštevana je veljavna zakonodaja ob pripravi predloga Proračuna za leto 2021. S strani Ministrstva za finance je prejela predhodne podatke za izračun primerne porabe, dohodnine in finančne izravnave za leto 2021. Upoštevana je višina povprečnine 628,20 €. Gradivo za prvo obravnavo je bilo svetnikom posredovano v zakonitem roku. Gradivo je obsegalo splošni in posebni del proračuna, Načrt razvojnih programov 2021-2024, Obrazložitev proračuna, Načrt prodaje in nakupov premoženja, kadrovski načrt in podrobne priloge sofinanciranja projektov. Pove, da so upoštevana naslednja izhodišča, in sicer 1. Nadaljevanje že začetih projektov v letu 2020 (Izgradnja čistilne naprave in kanalizacijskega sistema, Plazovi: Plaz Prevalje Leše, plaz Mikel-Pečer Jamnica, plaz Črnec, plaz Kot-leše, Koroški plezalni center in park Jezero, Podelitev koncesije GJS-ceste, Državna kolesarska p.G14-odsek Prevalje-Poljana, Povezani za vse generacije, 2. Materialni stroški na enaki višini kot leto prej oz. po uskladitvi s številom prebivalcev in 3. Načela iz Zakona o javnih financah (zakonitost, gospodarnost in učinkovitost). Povzame nove projekte v predlogu proračuna za leto 2021, ki so: Uravnoteženje vodovodnega sistema v Mežiški dolini II.faza, Obnova vodovodnega omrežja v Mežiški dolini – dokumentacija je v pripravi, Obnova 1.,2. in 3. ulice Pod gonjami – dokumentacija je v pripravi in Ureditev ceste G2-112/1255 Prevalje-Ravne (Prevalje Spar do bencinskega servisa). Pove, da so skupni prihodki predloga proračuna so 12.443.915 €, ki so sestavljeni iz tekočih prihodkov, davčni in nedavčnih prihodkov, kapitalskih prihodkov, prejetih donacij in transfernih prihodkov in prejeta sredstva iz EU in iz drugih držav. Skupaj odhodki znašajo 13.639.178 €, ki so sestavljeni iz tekočih odhodkov, tekočih transferov, investicijskih odhodkov in investicijskih transferov. Razlika med prihodki in odhodki je primanjkljaj 1.195.262 €, ki se pokrije z zadolževanjem v višini 397.728 € za projekt Čistilna naprava in odplačili dolga in preostanka sredstev iz leta 2020 v višini 1.021.000 €. Predlog proračuna za leto 2021 je investicijsko naravnan (65,4 %), največja investicija je projekt Koroški plezalni center in park Jezero in projekt Čistilna naprava in kanalizacijski sistem. Povzame, da so proračunski viri davčni prihodki, dohodnina, nadomestilo za stavbno zemljišče, okoljska dajatev ter nedavčni prihodki, ki so prihodki od najemnin, kapitalski prihodki, prihodki od prodaje zemljišč, prejete donacije in transferni prihodki. Pove, da občina v predlogu proračuna po področjih proračunske porabe največji odstotek nameni za prostorsko planiranje in stanovanjsko komunalna dejavnost 4.026 mio ( 29,5 %), promet, prometna infrastruktura in komunikacije 3.462 mio (25,3 %), varovanje okolja in naravne dediščine 1.983 mio € ( 14,5 %), izobraževanje 1.616 mio € ( 11,8 %) in lokalno samoupravo 0.679 mio € (4,9 %).

Župan uvodoma pove, da so okviri proračuna postavljeni kot prejšnja leta, da se vse tekoče zadeve plačujejo sproti, na rok. Občina Prevalje je ena izmed občin, ki ni dolžna nikomur, saj vse račune plačuje skladno s pogodbeno ali zakonsko določenimi roki. V prihodnjem letu je predviden pričetek velikega projekta, ki se prične spomladi. Gre za projekt obnove ceste od trgovskega centra Spar do Petrola. Večinski del sredstev, preko 5 mio EUR, se bo financiral iz državnega proračuna, vseeno pa bo del projekta, v višini 1,5 mio EUR, krila tudi Občina Prevalje, in sicer za izgradnjo kolesarske povezave, pločnikov, odvodnjavanja, itd. Pove, da je želja občine bila tudi, da se hkrati položijo cevi za kanalizacijo, kar se je uspešno dogovorila z ministrstvom, tako da se bo spomladi 2021 hkrati s projektom rekonstrukcije ceste od Spara do Petrola izgradil še kolektorski sistem po pogodbah, kolesarka, pločnik, razsvetljava, ureditev prehodov za pešce itd. Rekonstrukcija ceste je predvidena v letu 2021 in 2022. Pove, da je v naslednjem letu predvidena sanacija plazov Kot – Leše in Šentanelska reka, v 1. in 2. fazi. V načrtu je tudi obnova krajših cestnih odsekov v Občini Prevalje, med njimi tudi Pod gonjami 1, 2 in 3, Prisoje, itd. Zagotoviti je treba tudi letno in zimsko vzdrževanje cest. V kolikor bo občina uspešna z javnim razpisom za koncesijo občinskih cest, s katero bi v naslednjih dveh letih obnovili in asfaltirali 24 km odsekov cest, mora občina zagotoviti določen del sredstev za vzdrževanje cest. Vsi prihodki so na odhodkovni strani že upoštevani. Upoštevana je tudi že donacija, za katero je bilo podpisano tudi pismo o nameri. Odvisno pa je od tega, ali bo občina uspešna s prijavo na kandidature, ki so bile poslane na poziv Ministrstva za šolstvo in šport in poziv Vlade RS za sklad za obnovo po pandemiji. Pove, da na ta razpis lahko kandidirajo občine samo s projekti, ki so vredni več kot 5 mio EUR, medtem ko za ostale infrastrukturne projekte lahko kandidirajo tudi projekti z nižjimi vrednostmi. Občina je kandidirala in prijavila projekt Športni kompleks Park jezero in Plezalni center ter projekt uravnoteženje vodovodnega sistema Leše, Šentanel, Brinjeva gora, Vodohran Dobrnik, saj se s temi projekti načrtuje, da se z vodo oskrbi še predele občine, kjer le-to še ni urejeno. Nima pa občina nobene garancije, da bodo ti projekti odobreni. Nadaljuje, da je na prihodkovni strani še prihodek od davka, ki ga je občina prejela od iger na srečo. Nekaj teh sredstev se je namenilo za povečanje sredstev za redno dejavnost kulture in športa, na šoli je potrebno kupiti goseničarja namesto dvigala za lažji prehod po stopnicah, obnoviti je potrebno elektriko in vodovod v starem delu šole, v dveh fazah, sredstva se bodo namenila tudi za investicije krajših odsekov na Prevaljah, za pločnik Ob Meži, del sredstev pa bo šel tudi za kolesarko, ki jo moramo izgraditi in mora občina sama zagotoviti sredstva od Spara naprej proti Petrolu. Del sredstev se je namenil tudi za projektno dokumentacijo in za plačilo DDV za vse posege, ki so predvideni v letu 2021.

Župan dodatno pojasni še terminski plan. Pove, da se v skladu s 93. členom Poslovnika Občinskega sveta Občine Prevalje o predlogu proračuna opravi javna obravnava, ki traja 30 dni. V tem času je predlog dostopen na spletni strani občine, kot tudi vsak dan v poslovnem času občine. Občani imajo možnosti vlagati pripombe in predloge pisno ali preko elektronske pošte, kakor tudi v knjigo pripomb in predlogov k proračunu, ki se nahaja na sedežu občine. V času javne obravnave predlog proračuna obravnavajo delovna telesa občinskega sveta, sveti ožjih delov občine ter zainteresirana javnost. Seje odborov in komisij bodo potekale od 4. do 8. januarja 2021. Dne 21. januarja 2021 bo posredovano gradivo za občinski svet. Naslednja redna seja občinskega sveta pa je predvidena 28. januarja 2021.

Župan občinske svetnike obvesti, da je sprejel sklep o začasnem financiranju občine Prevalje v obdobju januar – marec 2021.

Župan poda točko v razpravo.

V razpravi so sodelovali Aleksander Ristič, Bogdan Pupavac, Zdravko Fajmut, Andrej Stermec, Bernard Pačnik.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti je bil sprejet

**SKLEP 16/3:**

**Občinski svet Občine Prevalje sprejme sklep, da se o Predlogu proračuna Občine Prevalje za leto 2021 opravi javna razprava.**

***K tč. 5***

**Predlog Odloka o blaženju posledic epidemije COVID-19 – I. obravnava**

Uvodno obrazložitev poda Emilija Ivančič, ki pove, da se s predlaganim odlokom določajo ukrepi za blaženja posledic epidemije nalezljive bolezni SARS-CoV-2 (COVID-19), razglašene za območje Republike Slovenije. Ukrepi, ki so določeni v predlaganem odloku se uporabljajo subsidiarno, takrat, ko za blažitev posledic epidemije niso na voljo ustrezni državni ukrepi oziroma takrat, ko so upravičenci izčrpali državne ukrepe. Pove, da se ukrepi nanašajo na oprostitev plačila občinskih taks. Taksni zavezanci, opredeljeni v 7. členu Odloka o občinskih taksah v Občini Prevalje (Uradno glasilo slovenskih občin, št. 34/2007, 10/2009; Odlok o občinskih taksah) v letu 2020 niso zavezani za plačilo občinske takse, določene z Odlokom o občinskih taksah. Predmetni ukrep se nanaša predvsem na podjetja, ki morajo plačevati občinsko takso za uporabo javnih parkirišč v letu 2020, in sicer ukrep zadeva 25 zavezancev. Ti subjekti so imeli zaradi razglašene epidemije in zaradi sprejetih odlokov vlade dejavnosti zaprte. Uvedba odloka bo imela za proračun 2020 izpad prihodkov za cca. 6.000 EUR. Pri sprejemu tega odloka občina upošteva pravila o priglasitvi državnih pomoči »De minimis«, saj je dne 26.11.2020 oddala priglasitev na Ministrstvo za finance. Ministrstvo za finance je dne 10.12.2020 izdalo Mnenje o skladnosti št. 441-69/2020, v katerem je ugotovilo, da je shema de minimis pomoči Občine Prevalje »Oprostitev plačila občinske takse« združljiva z Uredbo Komisije (EU) št. 1407/2013.

Predsednik Odbora za komunalne zadeve in varstvo okolja, Andrej Stermec, pove, da se je Odbor za komunalne zadeve in varstvo okolja Občine Prevalje seznanil s Predlogom Odloka o blaženju posledic epidemije COVID-19, v 1. obravnavi, se z njim strinja ter ga predlaga občinskemu svetu v obravnavo in sprejem.

Odbor za komunalne zadeve in varstvo okolja Občine Prevalje predlaga občinskemu svetu, da občinski svet v skladu s 6. odstavkom 83. člena poslovnika občinskega sveta prvo in drugo obravnavo predloga Odloka o blaženju posledic epidemije COVID - 19 in na isti seji opravi obe obravnavi, ker na predlog odloka v prvi obravnavi ni bilo bistvenih vsebinskih pripomb in bi besedilo predloga odloka v drugi obravnavi bilo enako besedilu predloga odloka v prvi obravnavi.

Predsednik Odbora za proračun in finance, Stašo Lodrant, pove, da se je Odbor za proračun in finance seznanil s predlogom Odloka o blaženju posledic epidemije COVID-19, se z njim strinja ter ga predlaga Občinskemu svetu v obravnavo in sprejem.

Predsednica Odbora za gospodarske dejavnosti, mag. Martina Ribič, pove, da je Odbor za gospodarske dejavnosti obravnaval predlog Odloka o blaženju posledic epidemije COVID - 19 v prvi obravnavi in ga sprejme in predlaga Občinskemu svetu Občine Prevalje v obravnavo in sprejem.

Predsednik Komisije za statut in pravna vprašanja, Aleksander Ristič, pove, da je Komisija za statut in pravna vprašanja obravnavala predlog Odloka o blaženju posledic epidemije COVID-19 in ugotovila, da je pripravljen v skladu z vsemi pravnimi akti, ter ga daje občinskemu svetu v obravnavo in sprejem.

Komisija za statut in pravna vprašanja predlaga občinskemu svetu, da občinski svet v skladu s 6. odstavkom 83. člena poslovnika občinskega sveta prvo in drugo obravnavo predloga Odloka o blaženju posledic epidemije COVID-19 združi in na isti seji opravi obe obravnavi, ker na predlog odloka v prvi obravnavi ni bilo bistvenih vsebinskih pripomb in bi besedilo predloga odloka v drugi obravnavi bilo enako besedilu predloga odloka v prvi obravnavi.

Župan poda predlog proceduralnega sklepa v razpravo.

Razprave ni bilo.

V času glasovanja je bilo v dvorani 15 svetnikov. Glasovalo je 15 svetnikov.

Z 15 glasovi za in 0 proti je bil sprejet

**PROCEDURALNI SKLEP**

**Občinski svet Občine Prevalje v skladu s 6. odstavkom 83. člena Poslovnika Občinskega sveta Občine Prevalje prvo in drugo obravnavo predloga Odloka o blaženju posledic epidemije COVID-19 združi in na isti seji opravi obe obravnavi, ker na predlog odloka v prvi obravnavi ni bilo bistvenih vsebinskih pripomb.**

Župan poda točko v razpravo v prvi obravnavi.

V razpravi so sodelovali Rafael Škufca in Zdravko Fajmut.

Zdravko Fajmut v razpravi pove, da je odlok dober, saj rešuje en del, in sicer del, ki se nanaša na občinske takse. Čeprav je finančno majhen korak naproti, pa vendar ima takšno dejanje simbolično velik pomen, ker je iz takšnih dejanj vidno, da ima občina posluh za gospodarstvenike. Predlaga, da se za začetek sprejme ta odlok, v prihodnjih mesecih pa se naj razmišlja o sprejetju naslednjega odloka, ki bo obravnaval nadomestilo za uporabo stavbnega zemljišča.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti je bil sprejet

**SKLEP 16/4:**

**Občinski svet Občine Prevalje sprejme Odlok o blaženju posledic epidemije COVID - 19 v prvi obravnavi.**

Župan poda točko v razpravo v drugi obravnavi.

Razprave ni bilo.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti je bil sprejet

**SKLEP 16/5:**

**Občinski svet Občine Prevalje sprejme Odlok o blaženju posledic epidemije COVID.**

**Odlok se objavi v Uradnem glasilu slovenskih občin.**

***K tč. 6***

**PREDINVESTICIJSKA ZASNOVA PROJEKTA ŠPORTNI KOMPLEKS**

**KOROŠKI PLEZALNI CENTER IN PARK JEZERO**

**IN**

**INVESTICIJSKI PROGRAM PROJEKTA ŠPORTNI KOMPLEKS KOROŠKI PLEZALNI CENTER IN PARK JEZERO**

Uvodno obrazložitev poda župan, ki pove, da Projekt Športni kompleks Koroški plezalni center in Park jezero obravnava investicijsko namero Občine Prevalje s ciljem izgradnje plezalnega centra, ki bo omogočal izvedbo težavnostnega, hitrostnega in balvanskega plezanja ter izvedbo tekmovanj na najvišji državni ravni. Posebnost dvorane bo zunanja plezalna stena, ki bo dostopna tudi izven delovnega časa objekta in bo nudila prostor za športno preživljanje prostega časa mladih. Športni kompleks bo povezan z osnovno šolo, športnim parkom in Parkom jezero, ki se bo na vzhodni strani navezal na Dom starejših in bo nudil prostor za druženje in izobraževanje vseh generacij. Park jezero bo večji javni prostor namenjen sprostitvi, druženju, stiku z naravo in promociji bralne značke in sodobne tehnologije. V Parku jezero bodo predstavljene sodobne tehnologije, ki podpirajo izobraževalne aktivnosti, bralno kulturo, pogled v vesolje. Z načrtovano investicijo se uredi zeleno področje, ki vsebinsko poveže športne in izobraževalne vsebine s stanovanjskim predelom ter ponudi krajanom površine za kakovostno preživljanje prostega časa hkrati pa izboljša športno, kulturno in turistično ponudbo kraja. Pove, da je vrednost projekta ocenjena na 5,7 mio EUR. Projekt je razdeljen na dva investicijska sklopa, začetek gradnje plezalnega centra je predviden junija 2021, zaključek oktobra 2022, začetek gradnje hiše v Parku jezero septembra 2021, zaključek ureditve celotnega parka pa septembra 2023. Pove, da je potrebno imeti v postopku prijave projektov za sredstva prenove po pandemiji celotno projektno dokumentacijo in tudi gradbeno dovoljenje, kjer se le-to zahteva. Projekt je potrebno zaključiti do konca leta 2023, ko je potrebno porabiti sredstva iz Sklada obnove po pandemiji. Občina Prevalje je Projekt Športni kompleks Koroški plezalni center in Park jezero združila v en kompleks, pri čemer ostajajo vse vsebine, navedene v Parku jezeru in v Športnem plezalnem centru, enake. Izhodišče za predinvesticijsko zasnovo projekta je bilo v DIIP-u. Pove, da vrednost, sprejeta v DIIP-u po stalnih cenah na današnji dan znaša 5,7 mio EUR, od tega za Park jezero 2,9 mio EUR in za Plezalni center 2,8 mio EUR. Pojasni, da se v predinvesticijski zasnovi vedno tehtajo možnosti in ideje, medtem ko investicijski program nato obdela tisto možnost, ki je najustreznejša. Na primeru pojasni, da sta na str. 9 predinvesticijske zasnove predvideni dve zasnovi, možnost A in možnost B. Tam je tudi zapisano, da je ugodnejši scenarij, kot ga je predlaga tudi občina, in sicer da v kompleks vloži lastna sredstva, torej sredstva donacije v višini 2,0 mio EUR, nepovratna sredstva Eko sklada (3,2 mio EUR). Predinvesticijska zasnova in investicijski program pa sta potrebna za to, da lahko občina kompletira celotno dokumentacijo. Pojasni, da se investicijski program dela na terminski plan, terminski plan pa pomeni, da se prične s projektom nekje na sredini leta 2021. Takoj ko občina prejme sklep in pogodbo iz strani države, iz katere bo razvidno, da država sofinancira predviden del, takrat bo občina pričela z deli. Pojasni, da v primeru da občina na razpisu ne bo uspešna, že razmišlja o nadaljnjih možnostih in se bosta predmetna dva projekta razdružila in se bosta gradila postopoma po fazah, skladno z dogovorom. Nikakor pa se s projektom ne bo pričelo, če finančno zastavljena konstrukcija ne bo pokrita, saj v občinskem proračunu celotnih sredstev za izgradnjo projektov ni zagotovljenih.

Predsednik Odbora za komunalne zadeve in varstvo okolja, Andrej Stermec, pove, da se je Odbor za komunalne zadeve in varstvo okolja Občine Prevalje seznanil s Predinvesticijsko zasnovo projekta Športni kompleks Koroški plezalni center in Park jezero in Investicijskim programom projekta Športni kompleks Koroški plezalni center in Park jezero ter ju potrjuje in predlaga Občinskemu svetu v obravnavo in sprejem s podanimi pripombami: - Uskladiti je potrebno navedene investicijske vrednosti po stalnih cenah v že obravnavanem DIIP-u in v predinvesticijski zasnovi. Odbor predlaga občinskemu svetu, da pooblasti župana za potrditev sprememb vezanih na uskladitve in dopolnitve dokumenta predinvesticijske zasnove in dokumenta investicijskega programa za projekt Športni kompleks Koroški plezalni center in Park jezero, ki so potrebne za prijavo oziroma postopke pridobivanja nepovratnih sredstev in zagotavljanje virov financiranja projekta.

Predsednik Odbora za proračun in finance, Stašo Lodrant, pove, da se je Odbor za proračun in finance Občine Prevalje seznanil z dokumentom Predinvesticijska zasnova projekta Športni kompleks Koroški plezalni center in Park jezero ter dokumentom Investicijski program projekta Športni kompleks Koroški plezalni center in Park jezero ter ju predlaga Občinskemu svetu v obravnavo in sprejem.

Odbor za proračun in finance predlaga Občinskemu svetu Občine Prevalje, da pooblasti župana Občine Prevalje za potrditev sprememb vezanih na uskladitve in dopolnitve dokumenta predinvesticijske zasnove in dokumenta investicijskega programa za projekt Športni kompleks Koroški plezalni center in Park jezero, ki so potrebne za prijavo oziroma postopke pridobivanja nepovratnih sredstev in zagotavljanje virov financiranja projekta.

Odbor predlaga, da Občinski svet Občine Prevalje sprejme sklep, da v primeru neuspešnega črpanja sredstev po razpisih oz. nepridobitve donacijskih sredstev, občina k izvedbi projekta ne pristopi.

Predsednica Odbora za gospodarske dejavnosti, mag. Martina Ribič, pove, da se je Odbor za gospodarske dejavnosti seznanil z dokumentom Predinvesticijska zasnova projekta Športni kompleks Koroški plezalni center in Park jezero in z dokumentom Investicijski program projekta Športni kompleks Koroški plezalni center in Park jezero in oba dokumenta predlaga Občinskemu svetu Občine Prevalje v obravnavo in sprejem.

Odbor za gospodarske dejavnosti predlaga, da Občinski svet pooblasti župana Občine Prevalje za potrditev sprememb vezanih na uskladitve in dopolnitve dokumenta predinvesticijske zasnove in dokumenta investicijskega programa za projekt Športni kompleks Koroški plezalni center in Park jezero, ki so potrebne za prijavo oziroma postopke pridobivanja nepovratnih sredstev in zagotavljanje virov financiranja projekta. Odbor predlaga, da Občinski svet Občine Prevalje sprejme sklep, da v primeru neuspešnega črpanja sredstev po razpisih oz. nepridobitve donacijskih sredstev, občina k izvedbi projekta ne pristopi.

Predsednica Odbora za družbene dejavnosti, Aleksandra Saša Horvat, pove, da se je Odbor za družbene dejavnosti seznanil z dokumentom Predinvesticijska zasnova projekta Športni kompleks Koroški plezalni center in Park jezero in ga predlaga Občinskemu svetu Občine Prevalje v obravnavo in sprejem.

Odbor za družbene dejavnosti se je seznanil z dokumentom Investicijski program projekta Športni kompleks Koroški plezalni center in Park jezero in ga predlaga Občinskemu svetu Občine Prevalje v obravnavo in sprejem.

Odbor za družbene dejavnosti predlaga, da Občinski svet pooblasti župana Občine Prevalje za potrditev sprememb vezanih na uskladitve in dopolnitve dokumenta predinvesticijske zasnove in dokumenta investicijskega programa za projekt Športni kompleks Koroški plezalni center in Park jezero, ki so potrebne za prijavo oziroma postopke pridobivanja nepovratnih sredstev in zagotavljanje virov financiranja projekta.

Predsednik Komisije za statut in pravna vprašanja, Aleksander Ristič, pove, da je Komisija za statut in pravna vprašanja obravnavala predlog Predinvesticijska zasnova projekta Športni kompleks Koroški plezalni center in Park jezero in Investicijski program projekta Športni kompleks Koroški plezalni center in Park in ugotovila, da sta pripravljena v skladu z vsemi pravnimi akti, ter ga daje občinskemu svetu v obravnavo in sprejem.

Komisija za statut in pravna vprašanja predlaga, da se v obrazložitvenem delu gradiva izrecno navede, da so sredstva, ki so opredeljena kot lastna sredstva, izključno donacijska sredstva.

Župan poda točko v razpravo.

V razpravi je sodeloval Zdravko Fajmut. Poudari, da je potrebno razumeti, da je dokumentacija, ki jo sprejema občinski svet, tako pripravljena, da se lastna sredstva prikazujejo zgolj iz projektnih razlogov, da se občina sploh lahko prijavi na razpis in da se lastna sredstva štejejo kot sredstva, ki jih dobi občina z donacijo, kar pomeni, da se drugih programov občinskega proračuna zaradi navedenega projekta ne bo bremenilo. Opozori na vprašanja, na katera je na tem mestu tudi potrebno dobiti odgovore, in sicer, kdo bo z navedeni novozgrajenimi objekti gospodaril, vrednotiti je potrebno dejavnosti, ki se bodo tam izvajale, zapisati, kdo so plačniki teh dejavnosti in seštevek prihodkov primerjati s stroški, ki bodo nastali z obratovanjem novo izgrajenih objektov. Predlaga, da se poskusijo pridobiti tudi sredstva iz športnih programov države in na ta način zagotovijo prihodki v proračun ter da bo to postal koroški športni center, ki ga bodo obiskovali tudi občani drugih občin.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti je bil sprejet

**SKLEP 16/6:**

**Občinski svet Občine Prevalje sprejeme dokument Predinvesticijska zasnova projekta Športni kompleks Koroški plezalni center in Park jezero.**

**Občinski svet Občine Prevalje sprejeme dokument Investicijski program projekta Športni kompleks Koroški plezalni center in Park jezero.**

**Občinski svet pooblašča župana Občine Prevalje za potrditev sprememb vezanih na uskladitve in dopolnitve dokumenta predinvesticijske zasnove in dokumenta investicijskega programa za projekt Športni kompleks Koroški plezalni center in Park jezero, ki so potrebne za prijavo oziroma postopke pridobivanja nepovratnih sredstev in zagotavljanje virov financiranja projekta.**

***K tč. 7***

**PREDLOG SKLEPA O POTRDITVI ELABORATA 24 – URNE DEŽURNE POGREBNE SLUŽBE IN OBLIKOVANJE CEN ZA LETO 2020**

Uvodno obrazložitev poda direktorica JKP Log d.o.o., Marjetica Tasič Bukovec, ki pove, da je Zakon o pogrebni in pokopališki dejavnosti začel veljati leta 2016 in v okviru pogrebne dejavnosti opredeljuje 24-urno dežurno pogrebno službo kot obvezno občinsko javno službo. 24-urna dežurna pogrebna služba se izjava v skladu z zakonom, ki ureja gospodarske javne službe. Obsega vsak prevoz od kraja smrti do hladilnih prostorov izvajalca javne službe ali zdravstvenega zavoda zaradi obdukcije pokojnika, odvzema organov oziroma drugih postopkov na pokojniku in nato do hladilnih prostorov izvajalca javne službe. Občina Prevalje je s strani JKP Log, d.o.o. prejela Elaborat 24-urne dežurne pogrebne službe, ki je oblikovan na podlagi Uredbe o metodologiji za oblikovanje cen 24-urne dežurne službe. Predračunska cena izvajanja 24-urne dežurne pogrebne službe znaša 159,33 EUR na pokojnika (brez DDV). Stroške izvajanje 24-urne dežurne službe poravna naročnik pogreba.

Predsednik Odbora za komunalne zadeve in varstvo okolja, Andrej Stermec, pove, da se je Odbor za komunalne zadeve in varstvo okolja seznanil z Elaboratom 24-urne dežurne pogrebne službe, ki ga je izdelalo JKP Log d.o.o., ter ceno za izvajanje 24-urne dežurne službe za leto 2020, oba sprejema in predlaga občinskemu svetu v obravnavo in sprejem.

Predsednik Odbora za proračun in finance, Stašo Lodrant, pove, da se je Odbor za proračun in finance Občine Prevalje seznanil z Elaboratom 24-urne dežurne pogrebne službe, ki ga je izdelalo JKP Log d.o.o., ter ceno za izvajanje 24-urne dežurne službe za leto 2020, ki znaša 159,33 EUR na pokojnika (brez DDV). Cena velja naslednji dan od sprejema, uporabljati pa se začne prvega dne v mesecu, ki sledi mesecu sprejema. Sklep se predlaga Občinskemu svetu v obravnavo in sprejem.

Predsednica Odbora za gospodarske dejavnosti, mag. Martina Ribič, pove, da se je Odbor za gospodarske dejavnosti seznanil z Elaboratom 24-urne dežurne pogrebne službe, ki ga je izdelalo JKP Log d.o.o., ter ceno za izvajanje 24-urne dežurne službe za leto 2020 in ga predlaga Občinskemu svetu Občine Prevalje v obravnavo in sprejem.

Sejo so zapustili ob 17.59 Maks Pučelj, Bernard Pačnik, Rafael Škufca, Bogdan Pupavac. Prisotnih je bilo 11 svetnikov.

Župan poda točko v razpravo.

Razprave ni bilo.

V času glasovanja je bilo v dvorani 11 svetnikov. Glasovalo je 11\_ svetnikov.

Z 11 glasovi za in 0 proti, je bil sprejet sklep:

**SKLEP 16/7:**

**Občinski svet občine Prevalje potrjuje Elaborat 24-urne dežurne pogrebne službe, ki ga je izdelalo JKP Log d.o.o., ter ceno za izvajanje 24-urne dežurne službe za leto 2020, ki znaša 159,33 EUR na pokojnika (brez DDV). Cena velja naslednji dan od sprejema, uporabljati pa se začne prvega dne v mesecu, ki sledi mesecu sprejema.**

***K tč. 8***

**POSLOVNO POROČILO JAVNEGA KOMUNALNEGA PODJETJA LOG D.O.O. ZA LETO 2019**

Uvodno obrazložitev poda direktorica JKP Log d.o.o., Marjetica Tasič Bukovec, ki pove, da je Poslovno poročilo pregledano s strani pooblaščenega revizorja, ki je podal pozitivno mnenje. Pove, da je podjetje poslovalo pozitivno in da je bilo leto zaključeno z 20.000 EUR pozitivnega rezultata. Pove, da je bilo v preteklem letu 43 zaposlenih delavcev, podjetje pa je opravilo tudi nakup dveh novih smetarskih tovornjakov. Nadaljuje, da se je fizična realizacija povečala povsod, kar se je tudi pokazalo na boljšem poslovnem rezultatu.

Predsednik Odbora za komunalne zadeve in varstvo okolja, Andrej Stermec, pove, da se je Odbor za komunalne zadeve in varstvo okolja seznanil s Poslovnim poročilom Javnega komunalnega podjetja Log d.o.o. za leto 2019 ter ga podaja občinskemu svetu v seznanitev.

Predsednik Odbora za proračun in finance, Stašo Lodrant, pove, da se je Odbor za proračun in finance Občine Prevalje

seznanil s Poslovnim poročilom Javnega komunalnega podjetja Log d.o.o. za leto 2019.

Župan poda točko v razpravo.

Na sejo se je vrnil Rafael Škufca ob 18.02. Prisotnih je bilo 12 svetnikov.

V razpravi je sodeloval Rafael Škufca.

V času glasovanja je bilo v dvorani 12 svetnikov. Glasovalo je 12 svetnikov.

Z 12 glasovi za in 0 proti, je bil sprejet

**SKLEP 16/8:**

**Občinski svet Občine Prevalje se je seznanil s Poslovnim poročilom Javnega komunalnega podjetja Log d.o.o. za leto 2019.**

***K tč. 9***

**POSLOVNO IN FINANČNO POROČILO JAVNEGA ZAVODA OSNOVNE ŠOLE FRANJA GOLOBA PREVALJE Z ENOTO VRTCA ZA LETO 2019**

Uvodno obrazložitev poda ravnateljica OŠ Franja Goloba Prevalje, dr. Andreja Tinta, ki pove, da je osnovna šola v letu 2019 izvajala dejavnost osnovnošolskega izobraževanja, ki je potekalo v 23 oddelkih na centralni šoli in v 6 oddelkih podružničnih šol. Poleg rednega pouka se je izvajal tudi razširjeni program treh vsebinskih sklopov, zdravje in gibanje, kultura in tradicija ter vsebine iz življenja in dela na šoli. Realizacija obveznega programa je bila 100 % na matični šoli in vseh treh podružnicah, prav tako realizacija dnevov dejavnosti. Pove, da je bila realizacija razširjenega programa 95,40%, učni uspeh pa je bil 99,6 %. V začetku šolskega leta 2018/2019 je bilo v prvi razred vpisanih 83 učencev, medtem, ko je bilo v začetku šolskega leta 2019/2020 vpisanih v prvi razred 61 učencev. Učenci so se udeležili veliko tekmovanj ter prejeli 12 srebrnih in 112 bronastih priznanj. Šola je prejela tudi srebrno priznanje Zavoda za šport in Ministrstva za izobraževanje, znanost in šport za najbolj športno šolo za šolsko leto 2017/2018. Na POŠ Holmec in POŠ Leše so se uredile učilnice, oprema za kuhinjo, obnove luči, beljenja ter nakup računalniške opreme. Investicije vrtca so zajemale gradbena dela in opremo v skupni vrednosti 35.690,00 EUR. Letni delovni načrt za leto 2019 je bil v celoti realiziran. V Enoti Vrtec Krojaček Hlaček Prevalje in Vrtec Leše se je izvajal samo dnevni program. Imajo 2 starostni obdobji ter 16 oddelkov, ki jih je skupaj obiskovalo 279 otrok. V letu 2019 sta imela tako šola kot vrtec presežek prihodkov nad odhodki v višini 11.174,168 EUR, kjer se je pri obeh pokrila izguba iz leta 2018. Poslovni tok v letu 2019 je bil pozitiven. Pove, da je v mesecu juniju šolo obiskovala državna notranja revizorka, ki je v poročilo o notranji revizorki zavoda zapisala, da so notranje kontrole na preglednih področjih vzpostavljene in delujejo optimalno. Zahvali se vsem posameznikom, ki delujejo v okviru občine in tako omogočajo finančno podporo, da lahko realizirajo nadstandardni program šole.

Predsednica Odbora za družbene dejavnosti, Aleksandra Saša Horvat, pove, da se je Odbor za družbene dejavnosti se je seznanil s Poslovnim in finančnim poročilom javnega zavoda OŠ Franja Goloba Prevalje z Enoto vrtca Prevalje za leto 2019 in ga predlaga Občinskemu svetu Občine Prevalje v obravnavo in sprejem.

Predsednik Odbora za proračun in finance, Stašo Lodrant, pove, da se je Odbor za proračun in finance Občine Prevalje seznanil s Poslovnim in finančnim poročilom javnega zavoda Osnovne šole Franja Goloba Prevalje z enoto vrtca za leto 2019.

Na sejo so se vrnili ob 18.08 Maks Pučelj, Bernard Pačnik in Bogdan Pupavac. Prisotnih je bilo 15 svetnikov.

Župan poda točko v razpravo.

V razpravi je sodeloval Bernard Pačnik.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti, je bil sprejet

**SKLEP 16/9:**

**Občinski svet Občine Prevalje se je seznanil s Poslovnim in finančnim poročilom za leto 2019 javnega zavoda OŠ Franja Goloba Prevalje z enoto vrtca.**

***K tč. 10***

**Prenehanje Javnega zavoda Koroško višje in visokošolsko središče (JZ KOVIVIS) – Zaključno poročilo o poteku likvidacijskega postopka in predlog za razdelitev premoženja**

Uvodno obrazložitev poda Emilija Ivančič, ki pove, da je Javni zavod Koroško višje in visokošolsko središče – v likvidaciji, s strani likvidacijske upraviteljice posredoval vlogo za končno sprejetje zaključnega poročila o poteku likvidacijskega postopa. Predlaga, da se sprejmejo predlagani sklepi, da se lahko likvidacija javnega zavoda zaključi.

Predsednica Odbora za družbene dejavnosti, Aleksandra Saša Horvat, pove, da je Odbor za družbene dejavnosti obravnaval predmetno točko in predlaga Občinskemu svetu Občine Prevalje, da sprejme poročilo o poteku likvidacijskega postopka in potrdi sklep o razdelitvi premoženja ter sklep o deponiranju poslovnih knjig javnega zavoda, ki niso bila predana Pokrajinskemu arhivu Maribor in se, do uradnega uničenja, v skladu z 424. členom ZGD-1 hranijo pri Fakulteti za tehnologijo polimerov, katere glavni ustanovitelj je bil Javni zavod Koroško višje in visokošolsko središče.

Odbor za družbene dejavnosti predlaga Občinskemu svetu Občine Prevalje, da sprejme sklep, da se ustanovni vložek takratnega Javnega zavoda Koroško višje in visokošolsko središče, ki je bil namenjen za ustanovitev in začetek dela takratne Visoke šole za zdravstvene vede Slovenj Gradec, prenese na ustanoviteljico Mestno občino Slovenj Gradec.

Odbor za družbene dejavnosti predlaga Občinskemu svetu Občine Prevalje, da sprejme sklep, da je likvidacijski postopek Javnega zavoda Koroško višje in visokošolsko središče zaključen in pooblašča likvidacijsko upraviteljico, da predlaga izbris zavoda iz sodnega registra.

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti, je bil sprejet

**SKLEP 16/10:**

**Občinski svet Občine Prevalje sprejme poročilo o poteku likvidacijskega postopka, potrjuje sklep o razdelitvi premoženja in sklep o deponiranju poslovnih knjig javnega zavoda, ki niso bila predana Pokrajinskemu arhivu Maribor in se, do uradnega uničenja, v skladu z 424. členom ZGD-1 hranijo pri Fakulteti za tehnologijo polimerov, katere glavni ustanovitelj je bil Javni zavod Koroško višje in visokošolsko središče.**

**Občinski svet Občine Prevalje sprejme sklep, da se ustanovni vložek takratnega Javnega zavoda Koroško višje in visokošolsko središče, ki je bil namenjen za ustanovitev in začetek dela takratne Visoke šole za zdravstvene vede Slovenj Gradec, prenese na ustanoviteljico Mestno občino Slovenj Gradec.**

**Občinski svet Občine Prevalje ugotavlja, da je likvidacijski postopek Javnega zavoda Koroško višje in visokošolsko središče zaključen in pooblašča likvidacijsko upraviteljico, da predlaga izbris zavoda iz sodnega registra.**

***K tč. 11***

**PREMOŽENJSKOPRAVNE ZADEVE:**

**A. PREDLOG SKLEPA O DOLOČITVI NAJEMNIN V OBČINI PREVALJE ZA LETO 2021**

Uvodno obrazložitev poda Emilija Ivančič, ki pove, da občina vsako leto sprejema višine najemnin za najem nepremičnega premoženja občine za tekoče koledarsko leto. Pove, da je občina pripravila nov cenik za najem zemljišč v lasti občine za leto 2021. V primerjavi z lanskim letom je dodana le postavka za oddajanje v najem prostorov, ki so v lasti občine. Občina Prevalje je vrednost najemnine določila na podlagi izračuna vrednosti najemnine na podlagi izdelanega cenitvenega poročila za uporabo prostora v prostorih podružnične Osnovne šole na Lešah ter ocenjeno vrednost uporabila kot podlago za izračun najemnine za oddajanje prostorov, ki so v lasti občine, v najem. Ostale višine najemnin so ostale enake kot lani.

Predsednik Odbora za proračun in finance, Stašo Lodrant, pove, da se je Odbor za proračun in finance seznanil s Sklepom o določitvi najemnin v Občini Prevalje za leto 2021.

Sklep se objavi v Uradnem glasilu slovenskih občin.

Predsednik Odbora za komunalne zadeve in varstvo okolja, Andrej Stermec, pove, da se je Odbor za komunalne zadeve in varstvo okolja seznanil s Sklepom o določitvi najemnin v Občini Prevalje za leto 2021 ter se z njim strinja in ga predlaga občinskemu svetu v obravnavo in sprejem.

Predsednica Odbora za gospodarske dejavnosti, mag. Martina Ribič, pove, da se je Odbor za gospodarske dejavnosti seznanil s predlogom Sklepa o določitvi najemnin v Občini Prevalje za leto 2021 in ga predlaga Občinskemu svetu Občine Prevalje v obravnavo in sprejem.

Sklep se objavi v Uradnem glasilu slovenskih občin.

Predsednik Komisije za statut in pravna vprašanja, Aleksander Ristič, pove da je Komisija za statut in pravna vprašanja obravnavala predlog Sklepa o določitvi najemnin v Občini Prevalje za leto 2021 in ugotovila, da je pripravljen v skladu z vsemi pravnimi akti, ter ga daje občinskemu svetu v obravnavo in sprejem.

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti, je bil sprejet

**SKLEP 16/11:**

**Občinski svet Občine Prevalje sprejme Sklep o določitvi najemnin v Občini Prevalje za leto 2021.**

**Sklep se objavi v Uradnem glasilu slovenskih občin.**

**B. PREDLOG SKLEPA O DOLOČITVI VREDNOSTI TOČKE ZA IZRAČUN OBČINSKIH TAKS V OBČINI PREVALJE ZA LETO 2021**

Uvodno obrazložitev poda Emilija Ivančič, ki pove, da se občinsko takso plačuje za začasno uporabo javnih površin, za uporabo javnih površin ob poslovnem objektu za potrebe poslovne dejavnosti, za oglaševanje na javnih mestih, za priložnostna sporočila, objave in oglase z mobilnimi ozvočevalnimi postajami in podobnimi sredstvi, za uporabo javnih površin za parkiranje in kampiranje in za druge oblike uporabe javne površine, ko tako določa zakon. Višine občinskih taks so v obliki točkovnega sistema določene v taksni tarifi. Vrednost točke za obračun občinskih taks se določi vsako leto, in sicer na podlagi zvišanja ali znižanja koeficienta cen življenjskih potrebščin. Za obdobje od november 2019 do novembra 2020 koeficient cen življenjskih potrebščin znaša -0,9 (indeks cen življenjskih potrebščin november 2019/2020 znaša 99,1). Zaradi zelo verjetnega nadaljevanja epidemije COVID–19 saj še v zimskih mesecih leta 2021, se bo le-ta odražala tudi v ekonomskih stiskah pravnih oseb in samostojnih podjetnikov. Za ublažitev posledic epidemije se za leto 2021 predlaga znižanje vrednosti točke za 50 %. Tako se vrednost točke iz sedanjih 0,077 EUR zniža na 0,038 EUR (99,1/100 × 0,077 EUR x 0,5 = 0,0381535 EUR = 0,038 EUR). Pove, da na podlagi znižanja koeficienta cen življenjskih potrebščin in izračuna vrednosti točke za obračun občinske takse brez upoštevanja 50 % znižanja točke, bi bila višina prihodka od občinskih taks v proračunu Občine Prevalje za leto 2021 predvidoma 6.000 EUR. Na podlagi koeficienta cen življenjskih potrebščin, dodatnega znižanja vrednosti točke za 50 % in izračuna vrednosti točke za obračun občinske takse se za leto 2021 v proračunu Občine Prevalje predvideva 3.000 EUR prihodka od občinskih taks.

Predsednik Odbora za komunalne zadeve in varstvo okolja, Andrej Stermec, pove se je Odbor za komunalne zadeve in varstvo okolja seznanil s Sklepom o določitvi vrednosti točke za izračun občinskih taks v Občini Prevalje za leto 2021 v višini 0,038 EUR ter se z njim strinja in ga predlaga občinskemu svetu v obravnavo in potrditev.

Predsednik Odbora za proračun in finance, Stašo Lodrant, pove, da se je Odbor za proračun in finance seznanil s Sklepom o določitvi vrednosti točke za izračun občinskih taks v Občini Prevalje za leto 2021 v višini 0,038 EUR.

Predsednica Odbora za gospodarske dejavnosti, mag. Martina Ribič, pove, da se je Odbor za gospodarske dejavnosti seznanil s predlogom Sklepa o določitvi vrednosti točke za izračun občinskih taks v Občini Prevalje za leto 2021 v višini 0,038 EUR in ga predlaga Občinskemu svetu Občine Prevalje v obravnavo in sprejem.

Predsednik Komisije za statut in pravna vprašanja, Aleksander Ristič, pove da je Komisija za statut in pravna vprašanja obravnavala predlog Sklepa o določitvi vrednosti točke za izračun občinskih taks za leto 2021 in ugotovila, da je pripravljen v skladu z vsemi pravnimi akti ter ga daje občinskemu svetu v obravnavo in sprejem.

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti, je bil sprejet

**SKLEP 16/12:**

**Občinski svet Občine Prevalje sprejme Sklep o določitvi vrednosti točke za izračun občinskih taks v Občini Prevalje za leto 2021 v višini 0,038 EUR.**

1. **PREDLOG SKLEPA O VREDNOSTI TOČKE ZA IZRAČUN DAVKA OD PREMOŽENJA V**

**OBČINI PREVALJE ZA LETO 2021**

Uvodno obrazložitev poda Emilija Ivančič, ki pove, da je Ustavno sodišče Republike Slovenije dne 28.3.2014, v postopku za oceno ustavnosti, odločilo, da se Zakon o davku na nepremičnine razveljavi. Hkrati je odločilo, da se do drugačne zakonske ureditve obdavčitve nepremičnin, uporabljajo stari predpisi ter sistem obveznosti plačevanja občinskih davščin in sicer za nadomestila za uporabo stavbnih zemljišč, pristojbine za vzdrževanje gozdnih cest in davka na premoženje. Zaradi razveljavitve Zakona o davku na nepremičnine se tako do sprejema nove zakonodaje na tem področju uporablja dosedanja zakonodaja, med njimi tudi Zakon o davkih občanov. Zakon o financiranju občin, ki ne velja več od 01.01.2007, je kot prihodek občin za financiranje porabe navajal tudi davek od premoženja. Novi Zakon o financiranju občin, ki je pričel veljati s 01.01.2007, pa davka od premoženja kot vira financiranja občin ne določa več, vendar v predhodnih določbah določa, da se do uvedbe davka na nepremičnine, kot vir financiranja občin, štejejo prihodki od nadomestila za uporabo stavbnega zemljišča ter prihodki od davkov nepremičnega premoženja po zakonu, ki ureja davke občanov. Zakon o davkih občanov določa, da davek od premoženja plačujejo fizične osebe, ki posedujejo stavbe, dele stavb, stanovanja in garaže in prostore za počitek oziroma rekreacijo. Osnova za davek od premoženja po 1. in 2. točki zgoraj navedenega zakona je vrednost stavbe oz. prostora za počitek in rekreacijo, ugotovljena po merilih republiškega upravnega organa, pristojnega za stanovanjske zadeve in na način, ki ga določi občinski svet. Na podlagi navedenega Zakona o davkih občanov velja za Občino Prevalje tudi Odlok o davkih občanov. Komisija za statut in pravna vprašanja je na 17. redne seje dne 14.10.2020, obravnavala pravno podlago in podlage o določitvi vrednosti točke za izračun davka od premoženja ter po obširni razpravi soglasno sprejela sklep, da Komisija za statut in pravna vprašanja ugotavlja, da je pravna podlaga za pobiranje davka na premoženje sicer veljavna, vendar neživljenjska, nepravična in zastarela. Zato predlaga županu in matičnemu Odboru za proračun in finance maksimalno znižanje vrednosti točke za izračun davka od premoženja v Občini Prevalje z začetkom veljave 01.01.2021. Pove, da je trenutno vrednost točke določena v sklepu iz leta 2012, kjer je določeno, da znaša vrednost točke 3,40 EUR, ki je bila znižana za 50 %. Tako v letu 2020 vrednost točke za izračun davka od premoženja znaša 1,70 EUR (Sklep občinskega sveta, objavljen v Uradnem glasilu slovenskih občin, št. 38/2012). Zaradi trenutnih razmer in razglašene epidemije COVID-19 predlagamo, da se vrednost točke v višini 1,70 EUR zmanjša za 25% in po novem znaša 1,28 EUR. Skupni prihodki bodo za občino Prevalje iz naslova pobranega davka od premoženja v letu 2020 znašali cca. 19.000 EUR. Znižanje točke za 25% pomeni znižanje prihodkov za cca. 4.800 EUR.

Predsednik Odbora za komunalne zadeve in varstvo okolja, Andrej Stermec, pove, da se je Odbor za komunalne zadeve in varstvo okolja seznanil s Sklepom o vrednosti točke za izračun davka od premoženja v Občini Prevalje za leto 2021, tako da znaša vrednost točke 1,28 EUR ter se z njim strinja in ga predlaga občinskemu svetu v obravnavo in potrditev.

Predsednik Odbora za proračun in finance, Stašo Lodrant, pove, da se je Odbor za proračun in finance seznanil s Sklepom o vrednosti točke za izračun davka od premoženja v Občini Prevalje za leto 2021 tako, da znaša vrednost točke 1,28 EUR.

Sklep se objavi v Uradnem glasilu slovenskih občin, veljati začne naslednji dan od objave, uporabljati pa se začne s 01.01.2021.

Predsednik Komisije za statut in pravna vprašanja, Aleksander Ristič, pove da je Komisija za statut in pravna vprašanja je obravnavala predlog Sklepa o določitvi vrednosti točke za davek od premoženja za leto 2021 in ugotovila, da je pripravljen v skladu z vsemi pravnimi akti, ter ga daje občinskemu svetu v obravnavo in sprejem.

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov. Glasovalo je 14 svetnikov.

S 14 glasovi za in 0 proti, je bil sprejet

**SKLEP 16/13:**

**Občinski svet Občine Prevalje sprejme Sklep o vrednosti točke za izračun davka od premoženja v Občini Prevalje za leto 2021 tako, da znaša vrednost točke 1,28 EUR.**

**Sklep se objavi v Uradnem glasilu slovenskih občin, veljati začne naslednji dan od objave, uporabljati pa se začne s 01.01.2021.**

**D. POROČILO O PRIDOBIVANJU NEPREMIČNIN IZVEN NAČRTA PRIDOBIVANJA NEPREMIČNEGA PREMOŽENJA V OBČINI PREVALJE ZA LETO 2020**

Uvodno obrazložitev poda Emilija Ivančič, ki pove, da je Občinski svet Občine Prevalje na 10. redni seji dne 30.01.2020 sprejel sklep, s katerim je podal soglasje k sklepanju pravnih poslov tudi izven sprejetega načrta pridobivanja nepremičnega premoženja do višine 20.000 EUR, kakor dovoljuje 27. člen Zakona o stvarnem premoženju države in samoupravnih lokalnih skupnosti (Uradni list RS, št. 11/18 in 79/18). V skladu s sklepom občinskega sveta št. 478-0013/2020 z dne 30.01.2020, mora občinska uprava po sklenitvi pravnega posla izven načrtov ravnanja z nepremičnim premoženjem, s sklenjeno pogodbo oz. z razpolaganjem izven načrta ravnanja z nepremičnim premoženjem, seznaniti občinski svet. Občina je tako izven načrtov pridobila naslednje nepremičnine parc. št. 175/2, 174/4, 643/7, 165/1, 172/2, 176/4, 181/6 in 171/2, vse k.o. 870 – Jamnica. Občina je pristopila k ureditvi zemljiškoknjižnega stanja na predmetnih zemljiščih, saj le-te v naravi predstavljajo kategorizirano gozdno cesto GC 115039. Lastnika sta z občino sklenila Pogodbo o brezplačnem prenosu nepremičnine namesto razlastitve, in sicer na neodplačen način.

Prav tako je občina pristopila k ureditvi zemljiškoknjižnega stanja na zemljišču parc. št. 233/11, k.o. 893 – Zagrad. V naravi predmetna nepremičnina predstavlja kategorizirano javno pot JP 851 561 cesta v zaselku Nicina št. 2, Vsi solastniki so je z občino sklenili Pogodbo o brezplačnem prenosu nepremičnine namesto razlastitve. Pogodbe so bile z vsakim solastnikom posebej podpisane v mesecu novembru 2020, in sicer na neodplačen način.

Predsednik Odbora za komunalne zadeve in varstvo okolja, Andrej Stermec, pove, da se je Odbor za komunalne zadeve in varstvo okolja seznanil s sklenitvijo Pogodb o brezplačnem prenosu nepremičnin namesto razlastitve za nepremičnine parc. št. 175/2, 174/4, 643/7, 165/1, 172/2, 171/2, 176/4 in 181/6, vse k.o. 870 – Jamnica ter nepremičnino parc. št. 233/11, k.o. 893 – Zagrad, izven Načrta pridobivanja nepremičnega premoženja v Občini Prevalje za leto 2020, in sicer na neodplačen način, se z njimi strinja in jih predlaga občinskemu svetu v seznanitev.

Predsednik Odbora za proračun in finance, Stašo Lodrant, pove, da se je Odbor za proračun in finance seznanil s sklenitvijo Pogodb o brezplačnem prenosu nepremičnin namesto razlastitve za nepremičnine parc. št. 175/2, 174/4, 643/7, 165/1, 172/2, 171/2, 176/4 in 181/6, vse k.o. 870 – Jamnica ter nepremičnino parc. št. 233/11, k.o. 893 – Zagrad, izven Načrta pridobivanja nepremičnega premoženja v Občini Prevalje za leto 2020, in sicer na neodplačen način.

Predsednik Komisije za statut in pravna vprašanja, Aleksander Ristič, pove da se je Komisija za statut in pravna vprašanja se je seznanila s Poročilom o pridobivanju nepremičnin izven Načrta o pridobivanja nepremičnega premoženja za leto 2020 ter ga daje občinskemu svetu v obravnavo in sprejem.

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti, je bil sprejet

**SKLEP 16/14:**

**Občinski svet Občine Prevalje se je seznanil s sklenitvijo Pogodb o brezplačnem prenosu nepremičnin namesto razlastitve za nepremičnine parc. št. 175/2, 174/4, 643/7, 165/1, 172/2, 171/2, 176/4 in 181/6, vse k.o. 870 – Jamnica ter nepremičnino parc. št. 233/11, k.o. 893 – Zagrad, izven Načrta pridobivanja nepremičnega premoženja v Občini Prevalje za leto 2020, in sicer na neodplačen način.**

***K tč. 12***

**POBUDE IN VPRAŠANJA**

Občinski svetnik, Ivan Backović, je podal naslednje vprašanje:

Pove, da je na Koroškem radiu Karmen Sonjak, direktorica RRA Koroške d.o.o., govorila o upravičenosti regij v JTF in posledični upravičenosti sredstev za energetsko prestrukturiranje. Zanima ga, ali se je o predlogu glede energetskega prestrukturiranja sredstev kaj govorilo na Koroškem in prosi, da se Koroška odzove in vključi v aktivnosti o vključitvi Koroške regije v JTF. Zanima ga, ali se je o tem na Svetu Koroške regije že razpravljalo in v kakšni obliki Koroška regija razmišlja o vključitvi v predmetni projekt.

Župan na seji pove, da je na zadnji seji Sveta Koroške regije bilo govora o izpostavljeni tematiki in da je bil tam tudi sprejet program ter podan predlog Vladi RS, da sprejme tudi Koroško regijo kot sestavni del tega Sklada za pravičen prehod.

Občinski svetnik, Andrej Stermec, je podal naslednje pobude:

Pove, da se zaradi rekonstrukcije ceste in položitve kanalizacijskih ceni mimo trgovine Meža vsi tovornjaki vozijo po zadnji cesti mimo Štrigla, kjer je cesta izredno ozka in bankine pa niso utrjene ter se že vidi lomljene asfalta. Zato predlaga, da se najde ustrezna rešitev.

Prav tako opozori na pluženje in posipanje v Obrtni coni Šlokn, ker je tam senčna stran in sonce sploh ne stopi snega in poledice, ki nastane čez noč. Zato predlaga, da se s pristojnimi službami dogovorimo, da se bo tisi del cestišča večkrat plužil/posipal, kot ostali predeli na Prevaljah.

Pove, da so zaradi epidemije verjetno plužači pozabili na prioritete Občine Prevalje, ker so mislili, da vrtci in šole ne delajo in pove, da se je plužilo prepozno. Pove primere, ko se je plužilo takrat, ko so že avtomobili povozili cestišče. Izpostavi, da je bila organizacija pri pluženju v letošnjem letu zelo slaba. Nadalje pove, da še vedno nastaja težava pri pluženju pločnika zadaj pri ograji, od vrtca do Polja proti Osnovni šoli, ki ga uporablja velik del krajanov. Na pločnik se namreč napluži toliko snega, da le-ta ni prehoden. Predlaga, da komunalno podjetje opozori plužače glede tega.

Pove, da je Odbor za KCG prejel pobudo predsednika KS Holmec glede pluženja snega na nekategoriziranih cestah Občine Prevalje in na privatnih hišnih priključkih. Predlaga, da se poda odgovor, ki bo veljal za vse občane.

Svetnik Andrej Stermec se je na seji Občinskega sveta opredelil do pobude predsednika KS Holmec in podal odgovor. Pojasni, da zimsko vzdrževanje občinskih kategoriziranih cest določa akt zimske službe v letu 2020/2021, katerega potrjujejo pristojni občinski odbori. Sprejeti akt upravljalca je za Občino Prevalje zavezujoč, prav tako pa je po vsaki sezoni je narejena tudi finančna analiza porabljenih sredstev opravljenega dela, ki se mesečno opravlja in potrjuje. Vsaka pobuda po pluženju odsekov nekategoriziranih cest in hišnih priključkov, je v praksi neizvedljiva. Občina Prevalje mora namreč vse občane obravnavati enakopravno. Če bi ugodili želji ene izmed krajevnih skupnosti, bi bilo to neenakopravno obravnavanje občanov. Prav tako občina ne razpolaga s konkretnim popisom konkretnih odsekov v občini, prav tako jih ne more določiti, ker nima za to nobenih meril. Občina je zavezana, da namenska proračunska sredstva namenja izključno za vzdrževanje javne infrastrukture, medtem ko gre na takšnih odsekih večinoma za zasebno lastnino, na katero po veljavni zakonodaji, ne sme posegati. Ne glede na navedeno, pa občina poskrbi za pluženje in vzdrževanje nekategoriziranih odsekov, če je obveščena, da je zaradi nedostopnosti do objekta, ogroženo človekovo življenje.

Občinski svetnik, Štefan Peršak, je podal naslednjo pobudo:

Pove, da je bilo v letu 2020 kljub korona krizi, na Prevaljah veliko turistov, zaradi česar so domači turistični ponudniki izvedli veliko nekaj turističnih namestitev. Zaradi tega je v občinsko blagajno nateklo kar nekaj denarja, prejetega iz naslova turističnih taks. Zaradi navedenega apelira na občinsko upravo, da bi se del teh sredstev usmerilo nazaj v turizem. Predlaga, da se povpraša lokalne ponudnike turističnih namestitev, na kakšen način bi želeli, da se del sredstev nameni nazaj ponudnikom storitev, bodisi v obliki reklame, brošur, itd.

Občinski svetnik, Rafael Škufca, je podal naslednjo vprašanje:

Pove, da občina vseskozi skrbi za gospodarsko javno infrastrukturo in to tudi z denarjem, ki ga prejme iz naslova turističnih taks. Zanima ga, koliko denarja je priteklo v občinsko blagajno iz naslova turističnih taks.

Občinski svetnik, Bernard Pačnik, je podal naslednji pobudi:

Pove, da so turistične takse namenskega značaja in da se denar vrača v turizem, bodisi v obliki nakupa rož, ki okrasijo naš kraj, bodisi v obliki vlaganja v ceste.

Pove, da krajevna skupnost Leše šteje skoraj 1000 prebivalcev. Žal jih zaradi geografske lege prizadene največ naravnih nesreč. V letu 2020 je zdrknil plaz, sanacija je stekla hitro. Zato se zahvali g. Šumahu, ki je veliko pripomogel k sanaciji in pridobitvi finančnih pomoči s strani države. Apelira na občino, da kakor hitro opazi, da se cesta pogreza, da se to vse sproti sanira, vse to v izogib hujšim katastrofam, ki se lahko zgodijo.

Glede epidemije Covid-19, v imenu Liste za ljudi, pozove vse občane Občine Prevalje, naj stisnejo zobe in se pazijo ter se razkužujejo, saj nikoli ne vemo, koga lahko s tem rešimo. Razmišljajmo, da je to dobro za nas, za naše svojce in za naše bližnje. Izpostavi zapiranje na občine in predlaga občinski upravi, da pomaga občanom na način, da natisne izjave/prepustnice, jih nastavi občanom, da jih lahko prevzamejo, da pomaga občanom pri izpolnjevanju izjav in jih seznanja, na kakšen način se mora držati pravil. Predlaga, da stopimo skupaj in se napiše tudi kakšno pismo pristojnim v Ljubljano.

Župan je sporočil zadnje podatke, na dan 17.12.2020 in povedal, da je bilo včeraj 13 oseb na novo okuženih, danes pa so bile na novo okužene tri osebe, 90 oseb pa je trenutno aktivno obolelih. Sporoči, da v Domu starejših občanov na Prevaljah, le še 36 oz. 37 varovancev ni prebolelo okužbe, da vsi ostali so že preboleli Covid – 19. Pove, da je v domu starejših prekuženost že zelo visoka. Apelira na občane, da naj vsi občani, ki potrebujejo pomoč v teh časih, pokličejo, da jim prostovoljci priskočijo na pomoč. Povzame, da je največ odvisno od nas samih, od zdrave kmečke pameti. Zato pazimo nase, na svoje prijatelje in na svoje najbližnje.

Občinski svetnik, Zdravko Fajmut, je podal naslednji pobudi:

Pove, da glede prej omenjene teme avto odpad Štrigl, je kot lastnik predmetnega avtoodpada v zemljiški knjigi vpisana določena oseba in da naj se pristojnim inšpekcijskim službam poda prijavo zoper lastnika tega zemljišča in naj pristojne službe ukrepajo proti lastniku. To se dogaja že 15 let. Ni razloga, da ne bi ukrepali in ni način, da se nekdo na takšen način izmika dolžnostim.

Poda predlog v zvezi s občinskim prostorskim načrtom, in sicer predlaga, da se Odbor za KCG seznani z vsemi tistimi konkretnimi spremembami, ki jih nekateri želijo doseči. Prav tako meni, da je potrebno prilagoditi tekstualni del prostorskega načrta življenjskim potrebam občine, npr. ko bo treba kaj spremeniti oz. dograditi pri domu starejših ali pri zdravstvenem domu, ipd. Meni, da si je občina veliko ovir predpisala sama, zato predlaga, da se imenuje komisija, ki bo naredila pregled nad osnutkom prostorskega načrta in se začno stvari urejati tako, da bodo smiselne in praktične.

***K tč. 13***

**RAZNO**

**Predlog sklepa o prenosu sredstev v upravljanje na Osnovno šolo Franja Goloba Prevalje**

Predsednik Odbora za proračun in finance, Stašo Lodrant, pove, da se je Odbor za proračun in finance seznanil z dopisom, da Občina Prevalje prenese Osnovni šoli Franja Goloba Prevalje, Polje 4, 2391 Prevalje športno opremo v višini nabavne vrednosti 14.908,40 EUR.

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti, je bil sprejet

**SKLEP 16/17:**

**Občina Prevalje prenese Osnovni šoli Franja Goloba Prevalje, Polje 4, 2391 Prevalje, v upravljanje naslednja sredstva:**

**športna oprema**

 **Nabavna vrednost 14.908,40 EUR**

 **Popravek vrednosti 0,00 EUR**

 **Neodpisana vrednost 14.908,40 EUR.**

**Sredstva se prenesejo v upravljanje s 01.12.2020.**

Pod točko razno občinska svetnica Marija Šušel izreče voščilo županu, občinski upravi, občinskemu svetu in vsem občanom ter jim v imenu Liste za ljudi želi zdravo in srečno novo leto 2021 ter da bi v tem letu upanje uresničilo mnoga pričakovanja.

Župan zaključi, da v imenu vseh svetnikov in v imenu občinske uprave želi vsem občanom želi lepe in mirne praznike, ki naj jih preživijo s svojimi najdražjimi. V naslednjem letu vsem želi, da bi ta virus čimprej premagali in normalno zaživeli, kot smo živeli v preteklosti, v družbi, sodelovanju in medsebojnemu podpiranju, saj samo skupaj lahko premagujemo ovire in premikamo stvari. Zato želi veliko zdravja in sreče.

Seja je bila zaključena ob 18.55.

Zapisala: Župan

Urška ŠPANINGER EKART dr. Matija TASIČ

**POROČILO O IZVRŠITVI SKLEPOV**

Sklep k tč. 1 – Izvršen na seji.

Sklep k tč. 2 – Izvršen na seji.

Sklep 16/1 k tč. 3 – Izvršen na seji. Zapisnik je odložen v zbirko listin in posredovan v objavo na spletu.

Sklep 16/2 k tč. 3 – Izvršen na seji. Zapisnik je odložen v zbirko listin in posredovan v objavo na spletu.

Sklep 16/3 k tč. 4 – Izvršen na seji. Odlok se objavi v Uradnem glasilu slovenskih občin.

Sklep 16/4 k tč. 5 – Izvršen na seji. Odlok se objavi v Uradnem glasilu slovenskih občin.

Sklep 16/5 k tč. 6 – Izvršen na seji.

Sklep 16/6 k tč. 6 – Izvršen na seji. Odlok se objavi v Uradnem glasilu slovenskih občin.

Sklep 16/7 k tč. 7 – Izvršen na seji.

Sklep 16/8 k tč. 8 – Izvršen na seji.

Sklep 16/9 k tč. 9 – Izvršen na seji.

Sklep 16/10 k tč. 10 – Izvršen na seji.

Sklep 16/11 k tč. 11 – Izvršen na seji. Sklep se objavi v Uradnem glasilu slovenskih občin.

Sklep 16/12 k tč. 11 – Izvršen na seji. Sklep se objavi v Uradnem glasilu slovenskih občin.

Sklep 16/13 k tč. 11 – Izvršen na seji.

Sklep 16/14 k tč. 11 – Izvršen na seji.

Sklep 16/15 k tč. 11 – Izvršen na seji.

Sklep 16/16 k tč. 11 – Izvršen na seji.

Sklep 16/17 k tč. 11 – Izvršen na seji.